CELEX: 62008TN0125
Language: et
Date: 2008-03-14 00:00:00
Title: Kohtuasi T-125/08: 14. märtsil 2008 esitatud hagi — Atlantean versus komisjon

9.5.2008   
            
            
               ET
            
            
               Euroopa Liidu Teataja
            
            
               C 116/28
            
         14. märtsil 2008 esitatud hagi — Atlantean versus komisjon
   (Kohtuasi T-125/08)
   (2008/C 116/51)
   Kohtumenetluse keel: inglise
   Pooled
   
      Hageja: Atlantean Ltd (Killybegs, Iirimaa) (esindajad: solicitor M. Fraser, barrister G. Hogan, barrister E. Regan ja barrister C. Toland)
   
      Kostja: Euroopa Ühenduste Komisjon
   Hageja nõuded
   
               —
            
            
               kohustada kostjat heastama kahju, mis hagejal tekkis komisjoni 4. aprilli 2003. aasta otsuse 2003/245/EÜ tõttu, kuivõrd nimetatud otsus jättis õigusvastaselt rahuldamata Iirimaa taotluse suurendada laeva MFV Atlantean mahutavust; kõnealuse kahju suuruseks, mis võib kohtumenetluse käigus veel muutuda, on 7 419 522 eurot, millele lisanduvad intressid alates 4. aprillist 2003 kuni lõpliku otsuse tegemiseni, ning viivisintressid väljamõistetud hüvitise maksmisega hilinemise korral pärast otsuse väljakuulutamist;
            
         
               —
            
            
               mõista kohtukulud välja kostjalt.
            
         Väited ja peamised argumendid
   Käesolevas kohtuasjas on hageja esitanud lepinguvälise vastutuse hagi, mis tuleneb kahjust, mida ta väidab endal olevat tekkinud komisjoni 4. aprilli 2003. aasta otsuse 2003/245/EÜ tulemusel, millega jäeti rahuldamata Iirimaa taotlus seoses hageja laeva Atlanteani mahutavuse suurendamisega mitmeaastase arendusprogrammi (MAP IV) raames, mida kohaldatakse üle 12-meetrise kogupikkusega laevade ohutuse, navigatsiooni, hügieenitingimuste, toodete kvaliteedi ja töötingimuste parandamiseks (1). Esimese Astme Kohus tühistas selle otsuse 13. juuni 2006. aasta kohtuotsusega osas, milles see puudutas hageja laeva Atlantean (2).
   Oma hagi toetuseks väidab hageja, et võttes vastu tühistatud otsuse, rikkus komisjon rida kõrgemaid õigusnorme: tal mitte üksnes ei puudunud pädevus seda otsust teha, nagu leidis Esimese Astme Kohus oma otsuses, vaid ta rikkus ka õiguskindluse põhimõtet, õiguspärase ootuse kaitse põhimõtet, tagasiulatuva jõu puudumise põhimõtet, mittediskrimineerimise põhimõtet, proportsionaalsuse põhimõtet, EÜ artiklis 253 sätestatud põhjendamiskohutust, hageja õigust olla ära kuulatud, ning lisaks kuritarvitas komisjon oma võimu. Hageja väidab ka, et komisjon ületas ilmselgelt ja raskelt oma kaalutlusõiguse piire. Ta kinnitab, et sellistel asjaoludel on ka lihtsalt ühenduse õiguse rikkumise puhul tegemist piisavalt olulise õigusrikkumisega.
   Lisaks väidab hageja, et ta on komisjoni tühistatud otsuse otsesel tagajärjel kandnud ja kannab jätkuvalt olulist kahju, mis on tekkinud, kuna ta oli sunnitud ostma lisa mitmeotstarbelise asendusmahu. Seetõttu väidab hageja, et tema kahju on tegelik ja kindel.
   
      (1)  ELT L 90, lk 48.
   
      (2)  13. juuni 2006. aasta otsus kohtuasjas T-192/03: Atlantean vs. komisjon EKL 2006, lk II-42.